MT Il-Ġurnal Uffiċjali tal-Unjoni Ewropea L 329/26

REGOLAMENT TA' IMPLIMENTAZZJONI TAL-KUMMISSJONI (UE) 2017/2298

tat-12 ta' Diċembru 2017

li jemenda r-Regolament (KE) Nru 669/2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta' ċertu għalf u ikel ta' oriġini mhux mill-annimali

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali (1), u b'mod partikolari l-Artikolu 15(5) tiegħu,

Billi:

(1) Ir-Regolament tal-Kummissjoni (KE) Nru 669/2009 (2) jistipula r-regoli dwar iż-żieda fil-livell tal-kontrolli uffiċjali li jridu jitwettqu fuq l-importazzjonijiet ta' għalf u ta' ikel ta' oriġini mhux mill-annimali elenkati fl-Anness I tiegħu (“il-lista”), fil-punti tad-dħul fit-territorji msemmija fl-Anness I tar-Regolament (KE) Nru 882/2004.

(2) L-Artikolu 8 tar-Regolament (KE) Nru 669/2009 jistipula li l-awtorità kompetenti fil-punt tad-dħul magħżul trid twettaq il-kontrolli fiżiċi u tal-identità fuq il-konsenji ta' prodott li jkun elenkat fl-Anness I tiegħu. Iżda skont l-Artikolu 9(2) ta' dak ir-Regolament, id-deċiżjoni li prodott ġdid ikun elenkat fl-Anness I tista', f'ċerti kundizzjonijiet, tistipula li dawk il-kontrolli jridu jitwettqu mill-awtorità kompetenti tal-post tad-destinazzjoni meta l-prodotti jkunu ta' tip li jitħassru malajr ħafna, jew minħabba li l-karatteristiki speċifiċi tal-pakketti jkunu tali li jekk isir kampjunar fil-punt tad-dħul magħżul, dan inevitabbilment jirriżulta f'riskju serju għas-sikurezza tal-ikel jew li l-prodott issirlu ħsara inaċċettabbli. L-entrati fl-Anness I jistgħu jinkludu firxa ta' prodotti, u l-evalwazzjoni ta' kemm jitħassru malajr il-prodotti elenkati tista' tevolvi wara l-elenkar fl-Anness I. Barra minn hekk, il-karatteristiki tal-pakketti ta' prodotti li huma diġà elenkati jistgħu jinbidlu. Għalhekk jixraq li jiġi emendat l-Artikolu 9(2) tar-Regolament (KE) Nru 669/2009 biex jistipula li d-deroga msemmija hemmhekk tista' tiġi applikata għall-prodotti li diġà qegħdin elenkati fl-Anness I u mhux biss għall-prodotti ġodda li jkunu se jiġu elenkati hemm.

(3) L-Artikolu 2 tar-Regolament (KE) Nru 669/2009 jistipula li l-lista għandha tiġi riveduta regolarment, u mill-inqas darbtejn fis-sena, filwaqt li jitqiesu mill-inqas is-sorsi ta' tagħrif imsemmija f'dak l-Artikolu.

(4) L-okkorrenza u r-rilevanza tal-inċidenti reċenti b'rabta mal-ikel, innotifikati permezz tas-Sistema ta' Twissija Rapida għall-Ikel u l-Għalf, is-sejbiet tal-awditi li twettqu f'pajjiżi terzi mid-Direttorat għall-Awditi u l-Analiżi tal-Ikel u tas-Saħħa tad-Direttorat Ġenerali tal-Kummissjoni għas-Saħħa u s-Sikurezza Alimentari, kif ukoll ir-rapporti ta' darbtejn fis-sena dwar il-konsenji tal-għalf u tal-ikel ta' oriġini mhux mill-annimali ppreżentati mill-Istati Membri lill-Kummissjoni skont l-Artikolu 15 tar-Regolament (KE) Nru 669/2009, jindikaw li jenħtieġ li l-lista tiġi emendata.

(5) B'mod partikolari, għal konsenji ta' bżar (Capsicum spp.) li joriġina mill-Indja u mill-Pakistan, is-sorsi rilevanti ta' informazzjoni jindikaw li qegħdin jevolvu riskji ġodda li jirrikjedu l-introduzzjoni ta' kontrolli uffiċjali aktar stretti. Għalhekk, jenħtieġ li l-entrati li jikkonċernaw dawn il-konsenji jiddaħħlu fil-lista.

(6) Barra minn hekk, l-ambitu ta' ċerti entrati fil-lista jenħtieġ li jiġi emendat biex ikun jinkludi forom oħra tal-prodott barra minn dawk li hemm elenkati bħalissa, jekk dawk il-forom l-oħra jippreżentaw l-istess riskju. Għalhekk jixraq li jiġu emendati l-entrati attwali dwar il-pistaċċi mill-Istati Uniti u l-bżar (Capsicum spp.) mit-Tajlandja u mill-Vjetnam biex dawn ikunu jinkludu l-pistaċċi inkaljati u l-bżar iffriżat rispettivament.

(7) Barra minn hekk, jenħtieġ li l-lista tiġi emendata biex jiġi ċċarat li l-entrati dwar l-għeneb imnixxfa li jinsabu fil-Kodiċi 0806 20 tan-Nomenklatura Magħquda (NM), ikopru wkoll l-għeneb imnixxfa li mingħajr ma jkunu ngħataw trattament ieħor ikunu tqattgħu jew tgħaffġu f'pejst (3).

(8) Jenħtieġ li l-lista tiġi emendata wkoll billi jitħassru l-entrati tal-prodotti li dwarhom l-informazzjoni disponibbli turi livell sodisfaċenti ġenerali ta' konformità mar-rekwiżiti rilevanti tas-sikurezza previsti fil-leġiżlazzjoni tal-Unjoni u li għalhekk għalihom ma għadux ġustifikat livell ogħla ta' kontrolli uffiċjali. Għaldaqstant, l-entrati fil-lista dwar l-għeneb tal-mejda mill-Eġittu u l-brinġiel mit-Tajlandja jenħtieġ li jitħassru.

(9) Sabiex ikunu żgurati l-konsistenza u ċ-ċarezza, jixraq li l-Anness I tar-Regolament (KE) Nru 669/2009 jinbidel bit-test stabbilit fl-Anness ta' dan ir-Regolament.

(10) Għalhekk, jenħtieġ li r-Regolament (KE) Nru 669/2009 jiġi emendat skont dan.

(11) Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

Ir-Regolament (KE) Nru 669/2009 huwa emendat kif ġej:

(1) Fl-Artikolu 9, il-paragrafu 2 jinbidel b'dan li ġej: “(2) B'deroga mill-Artikolu 8(1), f'ċirkostanzi eċċezzjonali, il-Kummissjoni tista' tistipula dwar prodott li jkun elenkat fl-Anness I, li l-kontrolli fiżiċi u tal-identità jkunu jistgħu jsiru mill-awtorità kompetenti tad-destinazzjoni tal-konsenja indikata fid-DKD, fuq il-post tal-istabbiliment tal-operatur tal-kummerċ tal-għalf u tal-ikel jekk dan ikun xieraq u jekk ikunu ssodisfati l-kundizzjonijiet stipulati fil-paragrafu 1 (b) u (c), dejjem jekk jintlaħqu dawn il-kundizzjonijiet li ġejjin: (a) jekk, meta jsiru t-testijiet ta' kampjuni fil-PDM ikun hemm riskju kbir li l-ikel jiġi kkontaminat jew li l-prodott ikun imħassar b'mod inaċċettabbli minħabba li l-prodott jitħassar malajr jew minħabba li l-pakketti jkunu ta' ċerta kwalità; (b) isiru arranġamenti xierqa mill-awtoritajiet kompetenti fil-PDM u l-awtoritajiet kompetenti li jagħmlu l-kontrolli fiżiċi biex jaċċertaw li: (i) il-konsenja ma tistax tiġi mbagħbsa bl-ebda mod waqt il-kontrolli kollha; (ii) jiġu sodisfatti r-rekwiżiti kollha ta' rappurtar stipulati fl-Artikolu 15.”

(2) L-Anness I tar-Regolament (KE) Nru 669/2009 huwa sostitwit bit-test stabbilit fl-Anness ta' dan ir-Regolament.

Artikolu 2

Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Għandu japplika mill-1 ta' Jannar 2018.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-12 ta' Diċembru 2017. Għall-Kummissjoni Il-President Jean-Claude JUNCKER

(1) ĠU L 165, 30.4.2004, p. 1.

(2) Ir-Regolament tal-Kummissjoni (KE) Nru 669/2009 tal-24 ta' Lulju 2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta' ċertu għalf u ikel ta' oriġini mhux mill-annimali u li jemenda d-Deċiżjoni 2006/504/KE (ĠU L 194, 25.7.2009, p. 11).

(3) Harmonised System Explanatory Notes of the World Customs Organization in relation to Chapter 8 of the Nomenclature established under the International Convention on the Harmonized Commodity Description and Coding System.